**Dorota Nvotová** (\* 27. október 1982, Považská Bystrica) je slovenská herečka, speváčka a príležitostná autorka, novinárka, moderátorka.

Život
-----

Dcéra herečky Anny Šiškovej, ktorá ju vychovávala spolu s divadelným i filmovým režisérom Jurajom Nvotom. Jej biologickým otcom bol hudobník Jaroslav Filip. Jej sestrou je herečka a režisérka Tereza Nvotová.

Vyštudovala evanjelické lýceum v Bratislave.

V roku 2002 sa vydala za Miloslava Lábera alias Whisky – speváka, textára a gitaristu, s ktorým účinkovala v spoločnej skupine Overground. V roku 2007 sa Nvotová a Láber rozišli a následne sa Nvotová vydala do Nepálu, kde strávila niekoľko rokov. V roku 2011 vyšla jej autobiografická kniha *Fulmaya (nepálsky kvet lásky)*. Jej život v Nepále, a snahu pomôcť v nepálskom sirotinci zaznamenala v dokumentárnom filme „Fulmaya, dievčatko s tenkými nohami", ktorý sa premietal v roku 2013, Vendula Bradáčová. Po natočení filmu sa pri dôkladnejšom prešetrení ukázalo, že mnohé deti umiestnené v sirotinci *Happy Home* vôbec neboli sirotami. Zakladateľ domova im však zmenil mená, aby ich pôvodní rodičia nemohli nájsť. Deti sú totiž v podobných zariadeniach kapitálom, vďaka nim dostávajú šéfovia domovov podporu od sponzorov. Nvotová, ktorá do Happy Home investovala svoj osobný kredit bola sklamaná a v roku 2013 odišla z Nepálu, druhý krát sa rozviedla, presťahovala sa na dva roky do Moskvy, kde svojmu novému partnerovi porodila syna Filipa.

Potom žila na Slovensku aj so svojou rodinou a od roku 2013 sprevádzala zájazdy svojej cestovnej kancelárie Fulmaya Travel s.r.o.

Tvorba
------

Bola 10 rokov pravidelnou autorkou novinárskeho stĺpčeka v týždenníku .týždeň. Živila sa aj ako moderátorka hudobnej hitparády televízie Joj, TOP 10 JOJ.

Ako šesťročná sa objavila v televíznom filme *Tajomstvá pod viečkami* v réžii Juraja Nvotu a v rozprávke *Šípková Ruženka* v réžii Stanislava Párnického. Ako deväťročná hrala v detskom muzikáli *Bambi*, ako desaťročná v divadle Astorka v hre *Incident*, ako 14-ročná v televíznom filme *Prášky na spanie*. V roku 2000 ju Martin Šulík obsadil do filmu Krajinka. Nasledovali úlohy v snímkach Děvčátko (2002) – Cena za ženský herecký výkon na MFF Thessaloniki, Perníková věž (2002), O život (2008), Muzika (2007) a Případ nevernej Kláry (2009).

Bola členkou česko-slovenskej hudobnej formácie Overground, v ktorej spievala a hrala po boku svojho manžela Miloslava Lábera alias Whisky – speváka, textára, gitaristu i režiséra videoklipov, člena skupiny Slobodná Európa. Overground v roku 2003 vydal rovnomenný debutový album a Nvotová v roku 2004 vydala sólový album pod názvom *Dorota Nvotová*. V roku 2007 sa Nvotová a Láber rozišli a následne v roku 2008 Nvotová vydala svoj druhý album *Sila vzlyku*.

Keď začala Dorota žiť v Nepále, napísala autobiografiu *Fulmaya* a nahrala so svojou nepálskou skupinou album *Just!* (2012, gitara Bishnu Gurung – the Edge Band, basgitara Arjun Gurung – Damage Glitters, bicie Bimal Pariyar – Damage Glitters).

Politika
--------

Dorota Nvotová sa k politike dlhodobo vyjadruje. Počas Matovičovej vlády otvorene podporovala vládne opatrenia ako napríklad plošné testovanie a očkovanie proti covid19. Spolu s režisérom Nikitom Slovákom v roku 2022 organizovala mítingy "Dokončime to", ktoré mali byť pokračovaním demonštrácií "Za slušné Slovensko" proti Robertovi Ficovi. 7.6.2023 na tlačovej konferencii s Eduardom Hegerom, Jurajom Šeligom a Jaroslavom Naďom oznámila vstup do politickej strany Demokrati. Táto strana v parlamentných voľbách v septembri 2023 získala 2,93 % hlasov a do NR SR sa nedostala. Nvotová dostala 3 516 preferenčných hlasov.

Filmografia
-----------

* 1997: *Orbis Pictus* (Terezka)
* 2000: *Krajinka* (Paula)
* 2002: *Děvčátko* (Ema)
* 2002: *Perníková věž* (Věra)
* 2008: *O Život* (Zita)
* 2008: *Muzika* (Anča Prepichová)
* 2009: *Prípad nevernej Kláry* (Sandra)
* 2011: *Mŕtvola musí zomrieť* (Lívia)
* 2012: *Eštebák*

Diskografia
-----------

* 2002: *Overground*
* 2004: *Solo CD*
* 2008: *Sila vzlyku*
* 2012: *Just!*
* 2018: *More*
* 2021: *Ten*

Bibliografia
------------

* NVOTOVÁ, Dorota. *Fulmaya*. 1. vyd. Bratislava : Evitapress, 2011. 383 s. ISBN 978-80-89452-30-9.  (reedícia  Bratislava : Slovart, 2017. 351 s. ISBN 978-80-556-2490-7. )
* NVOTOVÁ, Dorota. *Fulmaya na rázcestí*. Bratislava : Slovart, 2018. 376 s. ISBN 978-80-556-2785-4.

Referencie
----------

1. 1 2 3  Nvotová, Dorota, 1982-. In:  *Heslár SFÚ* [online]. Bratislava: Slovenský filmový ústav, [cit. 2018-11-30]. Dostupné online.
2. ↑  TASR. Dorota Nvotová vydáva vinylový singel s piesňami Tabak a V daždi. *teraz.sk* (Bratislava: TASR), 2020-10-27. Dostupné online [cit. 2021-10-21].
3. ↑   *Fulmaya, děvčátko s tenkýma nohama* [online]. Praha: Česká televize, [cit. 2021-10-21]. Dostupné online.
4. ↑   *Dorota Nvotová: Nepál? Buď se zblázníte, nebo se naučíte žít přítomností* [online]. Praha: Český rozhlas, 2013-05-23, [cit. 2021-10-21]. Dostupné online.
5. ↑  ULIČIANSKA, Zuzana. Deti v domove týrali. Prišlo sa na to až po nakrúcaní filmu s Dorotou Nvotovou. *SME* (Bratislava: Petit Press), 2013-06-14. Dostupné online [cit. 2021-10-21]. ISSN 1335-4418.
6. ↑   Sedem pohľadov: Lašák, Nvotová a ďalší hovoria, čo je na Rusku dobré a zlé. *Denník N* (Bratislava: N Press), 2015-06-01. Dostupné online [cit. 2021-10-21]. ISSN 1339-844X.
7. ↑  WEISSOVÁ, Gabina. Som Dorotka a teraz robím toto. *MIAU magazín*, október 2009.
8. ↑   *Fulmaya Travel s.r.o. – zisk, tržby, hospodárske výsledky a účtovné závierky* [online]. www.finstat.sk, [cit. 2021-10-21]. Dostupné online.
9. ↑  Dorota Nvotová. In:  *Filmová databáze* [online]. Praha: HyperMedia, [cit. 2021-10-21]. Dostupné online.
10. ↑   *Dorota Nvotová: Plošné testovanie mi kamaráti v zahraničí závideli* [online]. plus7dní, 27.11.2020, [cit. 2020-11-27]. Dostupné online.
11. ↑  TASR, SITA, RED.. *Pod vlajkou Hegera a Naďa. Dorota Nvotová vstupuje do politiky. Fico je podľa nej proruský a Matovič toxický* [online]. Štandard, 7.6.2023, [cit. 2023-06-07]. Dostupné online.
12. ↑   *Voľby do Národnej rady Slovenskej republiky 2023 : Hlasy pre politické subjekty* [online]. Bratislava: Štatistický úrad SR, [cit. 2023-10-03]. Dostupné online.
13. ↑   *Voľby do NR SR 2023: Prednostné hlasy pre kandidátov na poslancov* [online]. Bratislava: ŠÚ SR, 2023-10-01. Dostupné online.
14. ↑   *Hudba* [online]. dorotanvotova.sk, [cit. 2013-05-27]. Dostupné online. Archivované 2013-05-27 z originálu.
15. ↑   *More – Dorota Nvotová* [online]. Bratislava: Slnko records, 2018, [cit. 2018-11-30]. Dostupné online.
16. ↑   *Ten – Dorota Nvotová* [online]. Bratislava: Slnko records, 2021, [cit. 2021-10-11]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Dorota Nvotová**

Externé odkazy
--------------

* Dorota Nvotová v Česko-Slovenskej filmovej databáze
* Dorota Nvotová v Internet Movie Database (po anglicky)

Autoritné údaje: * GND: 1061927210
* ISNI: 0000 0000 5660 8921
* LCCN: n2012034349
* NK ČR: jo2003163170
* SNK: 153532
* VIAF: 84146478
* WorldCat: lccn-n2012034349